केईएम से संचालित होने लगा स्मार्ट सिटी का दफ्तर
भास्कर न्यूज | मदनगंज-किशनगढ़
अजमेरस्मार्ट सिटी लिमिटेड (एएससीएल) का दफ्तर आखिर शहर के मध्य स्थित किंग एडवर्ड मेमोरियल से संचालित होने लगा है।
हालांकि केईएम का यह दफ्तर फिलहाल काम चलाऊ व्यवस्था है, क्योंकि प्रशासन को अब भी एएससीएल के लिए स्थाई दफ्तर की आवश्यकता है। इसके पहले करीब आधा दर्जन स्थानों को दफ्तर के लिए देखा जा चुका है, लेकिन प्रशासन को इनमें से कोई रास नहीं आया। केंद्र सरकार के शहरी विकास मंत्रालय की देश के 100 स्मार्ट शहरों की दूसरी सूची में शुमार होने के बाद इसके कामकाज के संचालन के लिए राज्य के स्वायत्त शासन विभाग के माध्यम से अजमेर स्मार्ट सिटी लिमिटेड (एएससीएल) का गठन किया गया। कंपनी में राज्य स्तरीय बोर्ड के साथ पीएमसी (प्रोजेक्ट मैनेजमेंट कमेटी) तथा पीआईयू (प्रोजेक्ट इम्प्लीमेंट यूनिट) कामकाज करेगी। इसमें विभिन्न विभागों के अधिकारियों के साथ प्रतिनियुक्ति पर रखे गए अधिकारी कामकाज को अंजाम देंगे। प्रतिनियुक्ति पर अफसरों तथा स्टाफ को रखा जा चुका है। ढाई माह बाद भी कंपनी को कामकाज संचालन के लिए एक अदद दफ्तर नहीं मिल सका है।
यहां तलाशी गई दफ्तर की जगह
स्मार्टसिटी दफ्तर के लिए सीईओ एवं कलेक्टर गौरव गोयल, नगर निगम के सीईओ पीवी पांडेय की टीम लंबे अर्से से दफ्तर के भवन की तलाश में है। दरअसल दफ्तर शहर के बीच कलेक्ट्रेट के आसपास ही चाहिए, लिहाजा सबसे पहले अजमेर क्लब आसपास के क्षेत्र में किसी खाली निजी भवन की तलाश की गई, लेकिन अपेक्षित भवन नहीं मिल सका। इसके बाद कलेक्ट्रेट परिसर में स्थित ग्रामीण विकास प्रकोष्ठ के पुराने दफ्तर के भवन तथा पुराने लोक सेवा आयोग के तल स्थित खाली स्थान को भी देखा गया। इनमें से कोई भी जगह फाइनल नहीं हो सकी। इसके बाद पुष्कर रोड नौसर घाटी से पहले जिला प्रमुख के सरकारी आवास के पास खाली आवासों को दफ्तर बनाने पर मंथन हुआ, लेकिन बात नहीं बनी। हाल ही पिछले दिनों जयपुर रोड स्थित किशोर कारागृह के पास बने क्वार्टर्स में दफ्तर स्थापित करने के लिए निरीक्षण भी हुआ, लेकिन क्वार्टर्स की हालत सही नहीं होने से मामला अटक गया। इन्हें ठीक कराने में समय लग सकता है। इसके साथ ही आनासागर झील में बने ट्रीटमेंट प्लांट की छत पर बनाए गए कमरों में अस्थाई दफ्तर स्थापित करने की बात भी हुई, लेकिन यह स्थान भी तय नहीं हो सका। अब केईएम से ही फिलहाल दफ्तर संचालन करना शुरू कर दिया गया है।
hin_Deva bho_Deva bho_Deva hin_Deva hin_Deva hin_Deva